**GECO2 NAJBOLJI EU PROJEKT DOPRINOSA ZNANOSTI I INOVACIJAMA**

**PRIOPĆENJE ZA MEDIJE**

**Hrvatski projektni konzorcij sastavljen od Agencije za ruralni razvoj Zadarske županije – AGRRA, Dubrovačko-neretvanske županije i Javne ustanove Rera SD za koordinaciju i razvoj Splitsko-dalmatinske županije u suradnji s talijanskom Regionalnom agencijom za prevenciju, okoliš i energiju Emilia Romagna (ARPEAE) proveo je projekt Green Economy - GECO2 u sklopu programa  INTERREG V-A CBC Italija-Hrvatska 2014. - 2020. u području Sigurnosti i otpornosti. Projekt se provodio od 01.01.2019. do 31.05.2022.**

Program je imao za cilj uvesti inovativne mjere za praćenje i nadoknađivanje emisija CO2 kroz učinkovitu prekograničnu suradnju u nacionalnu provedbu. Program je izravno uključivao poljoprivredni sektor, potičući ga na usvajanje održivih poljoprivrednih praksi i povezivanje s industrijskim i uslužnim tvrtkama kako bi se osigurao početak dobrovoljnog tržišta ugljičnih kredita, uz dobitke i s ekonomskog i ekološkog stajališta. Ukupna vrijednost projekta bila je 273.264 eura, iznos isplaćenih bespovratnih sredstava 232.275 eura, a vlastita 40.989 eura.

Razvojna agencije Dubrovačko-neretvanske županije DUNEA prijavila je projekt na ovogodišnji poziv Jutarnjeg lista, portala Župan.hr i Ministarstva regionalnog razvoja i fondova Europske unije za najbolje županijske EU projekte. Na poziv je pristiglo 59 prijava, a u konkurenciju za nagrade u četiri kategorije ušlo je 39 projekata. **Projekt je proglašen najbolji EU projektom u kategoriji Doprinos znanosti i inovacijama. Ovo je druga nagrada koju je projekt osvojio. Prva mu je dodijeljena kao najbolje iskomuniciranom projektu u sklopu programa  INTERREG V-A CBC Italija-Hrvatska 2014. - 2020.**

*„Ovim smo projektom željeli pozitivno utjecati na našu poljoprivredu, okolišne politike, ali i na samo gospodarstvo. Provedba projekta direktno je vezana na ciljeve Europske unije opisane u Zelenom planu – emisiju stakleničkih plinova i klimatske promjene. Razvili smo inovativnu metodu i alate kako bi apsorpcijom CO2 u sektoru poljoprivrede utjecali na bolje okolišne politike te na čišći i zdraviji okoliš i u tome smo uspjeli. To potvrđuju i dobivene nagrade na koje smo iznimno ponosni iz kojeg razloga ovim putem želim pohvaliti stručnost naših djelatnika zaslužnih za ovaj rezultat.“,* rekao je **Ivica Pintur, ravnatelj Agencije za ruralni razvoj Zadarske županije (AGRRA)**.

*„Kroz projekt smo uspostavili kontakt za 350 tvrtki, obuhvaćeno je 160 odabranih farmi, 208 eksperimentalnih polja, ukupno 1484 hektara, ukupna vrijednost sekvestriranog CO2e u tonama bila je 4.726, održana su 42 seminara i treninga vezanih za teme projekta u kojima su sudjelovali osoblje, vanjski stručnjaci partnera, poljoprivrednici, tvrtke industrijskih i uslužnih sektora, javna administracija i javnost“*, naglašava **zamjenica ravnatelja AGRRA-e Ivana Dević**.

U Dubrovačko-neretvanskoj županiji za pilot područje odabrana je dolina Neretve, odnosno 24 poljoprivrednika koji su se dobrovoljno uključili u realizaciju projekta. Tijekom trajanja pilot aktivnosti provodila su se istraživanja sekvestracije ugljika u tlo na ukupno 39 hektara poljoprivrednog zemljišta. Istraživanja su pokazala da je primjena novih poljoprivrednih praksi dovela do zarobljavanja 75 tona CO2, što u konačnici predstavlja 75 kredita za tržišni plasman.

Kreirane su Znanstvene smjernice s protokolima uzgajanja i zajedničkom metodologijom evaluacije i vrednovanja uskladištenog CO2 u tlu, kreiran je logo "CO2 free" za kupce ugljičnih kredita prikupljenih od poljoprivrednika, tj. emitere poput industrijskih i uslužnih tvrtki, kreiran je Regionalni opservatorij za klimatske promjene koji objedinjuje podatke koji se tiču otpornosti, emisija i pohrane stakleničkih plinova.

Uključenim tvrtkama u projekt dodijeljen je "CO2 free" logo kao dokaz sudjelovanja u smanjenju emisija stakleničkih plinova, podaci o emisijama stakleničkih plinova uneseni su u kreiranu digitalnu bazu podataka, "Market Platform" i izrađene su "Smjernice za razvoj zelene poljoprivrede i dobrovoljnog tržišta ugljika temeljenog na poljoprivredi u Dubrovačko-neretvanskoj županiji".

Daljnjim razvojem aktivnosti vezanim za ostvarene ciljeve Projekta, njegovi glavni akteri – Upravna tijela županije, poljoprivrednici i uključeni (a i ostali zainteresirani) poduzetnici, u mogućnosti su unaprijediti gospodarski i okolišni učinak poljoprivredne proizvodnje, približiti poduzetništvo vrijednostima i ciljevima Europskog zelenog plana te predstaviti Županiju i lokalnu zajednicu kao odgovorno društvo koje dijeli europske vrijednosti održivosti, što za posredni učinak postiže i efekt prelijevanja u ostale gospodarske sektore. *„Služeći kao pozitivan primjer, Županija i njezina zajednica će tako inspirirati i ostatak teritorija Republike Hrvatske te kombinacijom stručnosti, posvećenosti i suradnje otvoriti vrata mogućnostima razvoja gospodarskog, društvenog i okolišnog aspekta održivosti“*, ističe **Dević**.

GECO2 usmjerit će industriju i potrošače prema novim mogućnostima zelenog tržišta te pomoći lokalnoj upravi da poboljša strategije za borbu protiv klimatskih promjena.

Inovativna ideja GECO 2 projekta je povezati  ove hitne mjere sa stvaranjem, na prekograničnoj i međunarodnoj razini, dobrovoljnog ugljičnog tržišta, sposobnog da okolišne mjere budu održive i u ekonomskog pogledu.

Partneri na projektu su:

* Internacionalni Centar za napredne Mediteranske agronomske studije - Mediteranski agronomski studij Bari (IT)
* Regija Molise (IT)
* Regija Marche (IT)
* Legacoop Romagna (IT)
* Dubrovačko-neretvanska županija (HR)
* Javna ustanova  Rera S.D. za koordinaciju i razvoj SDŽ
* Agencija za ruralni razvoj Zadarske županije (HR)

Za sve daljnje informacije slobodno nam se obratite.

Kontakt za medije: Nives Polovina Barun, +385 99 4712 244